SKRIFTLIG FORESPØRGSEL E-1719/03

af Erik Meijer (GUE/NGL) til Kommissionen

(23. maj 2003)

Om: De transatlantiske dialoger, som ikke længere fungerer, og åbenhed omkring forsøgene på at reaktivere disse dialoger

1. Hvad lå til grund for kommissær Lamys meddelelse i Washington i begyndelsen af marts om, at den transatlantiske erhvervsdialog (TABD) lider af en slags træthedsproblem? Hvilke forventninger havde dialogen ikke levet op til, eller vil den ikke kunne leve op til i fremtiden?

2. Kan Kommissionen bekræfte, at den sammen med den amerikanske regering har vedtaget at styrke TABD og give den nye opgaver, særlig i forbindelse med forberedelserne af nye WTO-forhandlinger? Hvad forventer den af den reaktiverede TABD?

3. Er korrespondancen mellem kommissærerne Lamy og Liikanen og den amerikanske handelsminister Evans, herunder Evans' forslag, offentlig eller i det mindste tilgængelig for Europa-Parlamentets medlemmer?

4. Er protokollen fra møderne i Bruxelles i slutningen af april, hvor forslaget om reaktivering af TABD blev drøftet, offentlig eller i det mindste tilgængelig for Europa-Parlamentets medlemmer?

5. Kan ngo'er og medlemmer af Europa-Parlamentet om ønsket overvære det såkaldte 'half-day meeting on the margins of the June 25 US-EU-summit?

6. Er Kommissionen klar over, at to andre transatlantiske dialoger, nemlig TAED vedrørende miljøet og TALD vedrørende arbejdstagerne, i praksis ikke længere fungerer og således i mindst lige så høj grad som TABD kommer i betragtning for reaktivering og styrkelse?

7. Vil Kommissionen gøre forsøg på også at puste nyt liv i disse andre transatlantiske dialoger med det civile samfund, eller mener den, at de i modsætning til TABD ikke længere har nogen eksistensberettigelse?

Svar afgivet på Kommissionens vegne af Erkki Liikanen

(15. juli 2003)

1. Den transatlantiske erhvervsdialog (TABD) blev indledt i 1995 som led i forsøget på at bygge bro over Atlanten mellem civilsamfundene. Formålet med dialogen er således at udligne forskelle og nedbryde handelsbarrierer mellem EU og USA. Den værdi, som dialogen mellem erhvervslivet og regeringerne kan tilføre, vedrører de transatlantiske økonomiske forbindelser. TABD er naturligvis kun et af mange fora, hvor de transatlantiske forbindelser drøftes. De forslag til, hvordan dialogen kan genoptages, som i øjeblikket drøftes, vil gøre det muligt at afsætte tid til de virkelig store spørgsmål.

2. Ved udveksling af breve mellem kommissæren med ansvar for erhvervspolitik og informationssamfundet, kommissæren med ansvar for handel og USA's handelsminister Don Evans i foråret 2003 har Kommissionen og USA's regering fornyet deres tilsagn og støtte til dialogen. Imidlertid kan hverken Kommissionen eller USA's regering beslutte at sætte nye punkter på dagsordenen, da dialogen fortsat er en proces, der drives fremad af erhvervslivets anbefalinger til regeringerne. Forhandlingerne i Verdenshandelsorganisationen har været et område, hvor erhvervslivet har givet input til regeringerne, og dette kan også blive tilfældet i fremtiden. Dialogens nye form forventes at sætte større fokus på drøftelserne.

3. For så vidt angår offentlighedens aktindsigt i dokumenter vedrørende TABD henviser Kommissionen til det svar, den gav det ærede medlem den 17. februar 2003 (Skriftlig forespørgsel E-3893/02(1)). Kommissionen har stillet korrespondancen mellem ovennævnte medlemmer af Kommissionen og USA's handelsminister Don Evans til rådighed for alle parter, der deltager i TABD. Parlamentsmedlemmer og offentligheden kan på anmodning få tilsendt en kopi af korrespondancen.

4. Med hensyn til spørgsmålet om adgang til protokollen af møderne i Bruxelles i slutningen af april 2003, hvor forslaget om at genoptage TABD blev drøftet skal anmodninger herom til Kommissionen fra parlamentsmedlemmer eller offentligheden behandles i overensstemmelse med Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(2).

5. Deltagelse i TABD-mødet mellem ledende erhvervsfolk og regeringerne, der varer en halv dag og finder sted forbindelse med topmødet mellem EU og USA den 25. juni, er begrænset til en lille gruppe ledende erhvervsfolk, der repræsenterer EU's og USA's virksomheder, og som for de flestes vedkommende har været aktive i dialogens ledende funktioner tidligere. Kommissionen er ikke ansvarlig for listen over inviterede og har ikke kendskab til en anmodning fra Europa-Parlamentet om at deltage i mødet.

6. Kommissionen beklager, at den transatlantiske miljødialog (TAED) ikke er i gang i øjeblikket og har opfordret ikke-statslige miljøorganisationer til at genoptage deres transatlantiske samarbejde.

Kommissionen vil gerne gøre det ærede medlem opmærksom på, at den transatlantiske arbejdsmarkedsdialog (TALD) fortsat er i gang på en højst praktisk måde gennem et samarbejde mellem ETUCO (Den europæiske fagforeningsskole) og uddannelsesagenturet for American Federation of Labor and Congress of Industrial Organisations (AFL-CIO) i projektet Improving Transatlantic Dialogue the world of work, som har til formål at forbedre kommunikationen og samarbejdet mellem fagforeningsrepræsentanter fra multinationale virksomheder på begge sider af Atlanten.

Ligeledes gør den transatlantiske forbrugerdialog (TACD) fortsat en aktiv indsats for at få forbrugerrepræsentanternes synspunkter inddraget i drøftelserne mellem EU's og USA's myndigheder. På mødet med TACD-lederne i april 2003 blev Kommissionen og amerikanske embedsmænd forelagt de prioriteter, som TACD har i 2003 for statens indsats. Kommissionen har sendt Europa-Parlamentet sit svar på den karakterbog, som TACD på sit årlige møde i oktober 2002 udarbejdede for EU og USA og de fremskridt, de har gjort i realiseringen af TACD's anbefalinger.

7. Kommissionen vil gerne understrege den betydning, den tillægger de transatlantiske dialoger med civilsamfundet. Den transatlantiske erhvervsdialog, forbrugerdialog, miljødialog og arbejdsmarkedsdialog har hver især ydet nyttige bidrag til udformningen af forholdet mellem EU og USA samt fastlæggelsen af dets formål og aktiviteter. Kommissionen er overbevist om, at de transatlantiske dialoger også fremover vil spille en stor og værdifuld rolle for udviklingen af forholdet mellem EU og USA.

(1) EFT C 155 E af 3.7.2003, s. 200.

(2) EFT L 145 af 31.5.2001.